Postava Muriel vyniesla Geene Davisovej Oscara
***Náhodný turista*** (angl. *The Accidental Tourist*) je romantická dráma režiséra Lawrenca Kasdana z roku 1988 s Williamom Hurtom v hlavnej úlohe. Snímka bola natočená na motívy rovnomenného románu spisovateľky Anne Tyler. Film sa stal jedným z najúspešnejších v roku 1988 a bol nominovaný na Oscara v štyroch kategóriách, vrátane najlepšieho filmu. Cenu nakoniec získala Geena Davisová v kategórii najlepší ženský herecký výkon vo vedľajšej úlohe.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Samotársky Macon Leary (William Hurt) žije v Baltimore, v štáte Maryland, a živí sa ako spisovateľ cestovných sprievodcov. Jeho diela sú určené hlavne cestujúcim, ktorí trávia veľa času na služobných cestách a cítia sa tam nepohodlne. So svojou ženou Sarah (Kathleen Turner) sa už rok snažia vyrovnať s tragickou smrťou ich syna. Raz večer po Maconovom návrate zo služobnej cesty sa rozhodne Sarah oznámiť mu, že sa chce rozviesť a presťahovať. 

Keď Macon jedného dňa odnesie svojho psa Edwarda do útulku, pretože sa o neho nemá kto postarať v čase jeho neprítomnosti, zoznámi sa tam s excentrickou cvičiteľkou psov Muriel (Geena Davisová). Ta mu ponúka pomoc a svoje služby. Macon to zo začiatku odmieta. V suteréne svojho domu sa mu však stane nehoda a zlomí si nohu. Keďže je odkázaný na cudziu pomoc, odsťahuje sa na čas k svojim trom nekonvenčným súrodencom Rose (Amy Wright), Porterovi (David Ogden Stiers) a Charlesovi (Ed Begley Jr.). Večeri trávia podivnými spoločenskými hrami a ignorovaním akýchkoľvek telefonátov a návštev. Jedného dňa sa pri dverách objaví Maconov vydavateľ Julian (Bill Pullman) a Rose sa zapáči. 

Macon sa po týždňoch váhania a nezvládania psa rozhodne prijať pomoc od Muriel, ktorá začne Edwarda cvičiť. Vytvára sa medzi nimi nové puto. Macon sa na pokraji ich vzťahu bráni zoznámeniu sa s Alexom (Robert Hy Gorman), synom Muriel, nakoniec šarmu oboch podľahne. Macon trávi v ošuntelom byte čím viac času s novou partnerkou a s Alexom chodí nakupovať a na výlety. Vzťah sa rozvíja aj medzi Rose a Julianom, ktorý sa rozhodnú zobrať. Ako družička má ísť Sarah, bývalá švagrová nevesty. Po ročnom odlúčení Sarah zisťuje, že by sa rada vrátila k Maconovi. On sa nedokáže rozhodnúť, nakoniec ale opustí Muriel a vráti sa do svojho veľkého domu.

Pri jednej ceste do Paríža sa v lietadle objaví Muriel. Nielenže cestuje rovnakým letom, ale v Paríži sa ubytuje aj v rovnakom hoteli ako Macon. Snaží sa ho pozvať na večeru, ale on to odmieta. Raz v noci opäť doplatí na nešikovnosť a po bolestiach chrbtice sa nemôže hýbať. Sarah preto priletí zo Štátov, aby sa mohla o neho postarať. Pár dní mu dáva medikamenty, ale raz popoludní sa napätá atmosféra uvoľní v hádke. Sarah totiž zistila, že Muriel nocuje v rovnakom hoteli a začne obviňovať Macona. Ten si uvedomí, že už s ňou žiť nechce a rozhodne sa pre spoločný život s Muriel a jej synom. Film končí scénkou, v ktorej Macon ide v taxíku na letisko, keď v tom zahliadne Muriel. Požiada taxikára, aby zastavil. 

 Opis zápletky alebo rozuzlenia príbehu sa tu končí.

Obsadenie
---------

* William Hurt ako *Macon Leary*
* Kathleen Turner ako jeho žena *Sarah*
* Geena Davisová ako *Muriel Pritchett*
* Robert Hy Gorman ako *Alexander Pritchett*
* Bill Pullman ako vydavateľ *Julian*
* Amy Wright ako *Rose Leary*
* David Ogden Stiers ako *Porter Leary*
* Ed Begley Jr. ako *Charles Leary*

Zaujímavosti
------------

* Interiéry filmu sa natáčali v štúdiách Warner Bros. v Los Angeles. Exteriéry v mestách Baltimore, Paríž a Londýn.
* Geena Davisová pri natáčaní filmu *Mucha* predčítala práve knihu *Náhodný turista* od Anne Tyler kolegovi a neskoršiemu manželovi Jeffovi Goldblumovi, ktorý musel hodiny sedieť v maskérni.

Ocenenia
--------

### Oscar

* Najlepšia herečka vo vedľajšej úlohe – Geena Davisová (cena)
* Najlepší film – Michael Grillo, Lawrence Kasdan, Charles Okun (nominácia)
* Najlepší adaptovaný scenár – Frank Galati, Lawrence Kasdan (nominácia)
* Najlepšia hudba – John Williams (nominácia)

### Zlatý glóbus

* Najlepší film – Michael Grillo, Lawrence Kasdan, Charles Okun (nominácia)
* Najlepšia hudba – John Williams (nominácia)

### BAFTA

* Najlepší adaptovaný scenár – Frank Galati, Lawrence Kasdan (nominácia)

Poznámka
--------

Keďže film nemá slovenský distribučný názov, ide o prevzatý preklad z češtiny.

Referencie
----------

1. ↑  Box office / business for *The Accidental Tourist* ; Pridané: 28. 5. 2011

Zdroj
-----

* *Tento článok je čiastočný alebo úplný preklad článku Náhodný turista na českej Wikipédii.*